
Kognitív szekvenciatanulás, illetve annak összefüggései a mediotemporalis lebeny szerkezetével szkizofréniában

A kognitív károsodás a szkizofrénia legtartósabb vonása, amely szoros összefüggésben áll a funkcionális kimenetellel. A deklaratív memória deficitje konzisztens módon bizonyított, azonban a procedurális memória-funkciók több vizsgálat eredményei szerint részben intaktak. A deficit jellege, illetve kapcsolata továbbá az agyi szerkezeti eltérésekkel még nem tisztázott teljesen. Jelen kutatásban 2 vizsgálat során teszteltük a procedurális -és kontextusfüggő tanulási folyamatokat szkizofrén páciensek esetében, illetve az utóbbi kapcsolatát a hippocampus és az entorhinális kéreg térfogatával, egy állatkísérletes modell alapján kifejlesztett asszociációs teszttel.
Vizsgálatunk első részében 31, klinikailag kompenzált szkizofrén páciens és 26, nemben, korban és iskolázottságban megfelelő egészséges kontroll személy vett részt. A procedurális -és a kontextusfüggő tanulási folyamatokat a „Kilroy” teszt felhasználásával vizsgáltuk. A vizsgálat második részében 22 szkizofrén páciens, valamint 22, nemben, korban és iskolázottsági fokban illesztett egészséges kontroll személy vett részt. Az agyi struktúrák volumetriás mérésénél Philips Achieva 3T MRI-t használtunk. Az adatokat FreeSurfer szoftverrel értékeltük.
Az 1. vizsgálatban a „Kilroy”-teszt kontextusfüggő próba fázisán a szkizofrén betegek szignifikánsan több hibát vétettek, mint a hozzájuk illesztett kontroll személyek. A procedurális gyakorlási fázis esetében csupán a 3. asszociatív lépésnél volt több hiba megfigyelhető. A 2. vizsgálat során a „Kilroy” feladat procedurális fázisában kizárólag a harmadik asszociatív lépésnél mutattak szignifikánsan több hibát a betegek. A kontextusfüggő fázisban ugyancsak jelentős károsodás volt detektálható. A hippocampus térfogata negatív korrelációt mutatott a kontextusfüggő fázis hibáival, míg az entorhinális kéreg esetében ilyen összefüggés nem volt. A hippocampus esetében szignifikáns volumencsökkenés volt tapasztalható a szkizofrén betegeknél, míg az entorhinális kéreg nem mutatott hasonló eltérést.
Eredményeink szerint a kognitív deficit nem teljesen generalizált, a procedurális tanulási folyamatok részben megtartottak. A kontextusfüggő asszociatív tanulás zavara továbbá specifikus összefüggést mutat a hippocampus térfogatával szkizofréniában, amely összhangban van az állatkísérletes, fiziológiai modellekkel.



